A társadalmi normák az emberek együttélését hivatottak biztosítani úgy, hogy követendő magatartásszabályokat határoznak meg és az azoktól való eltérést szankcionálják. Az egyes normarendszerek között azonban természetesen jelentős különbségek is vannak. A jog fogalmára is áll a társadalmi normának az előbbi meghatározása, azonban szükséges a fogalom pontosítása. Többféle meghatározás is létezik, melyekben általánoson megfogalmazódik a jog fogalma, ennek megfelelően:„a jog olyan magatartásszabályok, normák összessége, amely a társadalomban meglévő vagy elérni kívánt viszonyokat, azaz az emberek magatartását, az emberek magatartását alakító körülményeket szabályozza; melyeknek a keletkezése állami szervekhez kapcsolódik, így az adott társadalomban általánosan érvényesek; melyeknek megsértését az állam szankcionálja és azok érvényre jutását akár kényszerrel is garantálja.” A jog a mindennapokban jogviszonyok, jogintézmények, jogágak és a jogrendszer képében jelenik meg. A jogrendszer egy adott terület (állam) hatályos (meghatározott időben érvényes) jogi normáinak, jogszabályainak összessége. A jogrendszer azonban nem egyszerűen a jogszabályok összessége, nem csupán egy mennyiségi fogalom, az összes jogszabály halmaza. A jogrendszerben a jogszabályok egy összefüggő rendszert alkotnak és elméletileg az egyes jogszabályok nem mondhatnak ellent egymásnak. A modern jogrendszerekben különbséget tehetünk közjog és magánjog között. Ez különbségtétel nem minden jogrendszerben áll, pl. az angolszász jogrendszerben ez az elhatárolás nincs meg. A közjog az állam és állampolgár jogviszonyát rendezi úgy, hogy a felek nem mellérendelt viszonyban állnak, így vertikális felépítésű. A magánjog az állampolgárok és szervezeteik egymás közötti, mellérendelt viszonyú személyi és vagyoni viszonyaival foglalkozik, így horizontális felépítésű. A magánjog és közjog elhatárolása nem lehet merev: lehet az állam is mellérendelt magánjogi jogviszony alanya, és vannak olyan jogterületek, ahol a közjog szabályai összefonódhatnak a magánjoggal, pl. a gazdasági jog területén. A jogrendszerek legtipikusabb tagozódását a jogágak elhatárolódása jelenti. A tartalmi kapcsolat ezen a szinten még szorosabb. A jogágak azonos jellegű társadalmi viszonyokat, azonos szabályozási módszerekkel szabályoznak. Az adott jogág jogszabályaira a jogágra jellemző szerkezet, tartalom felelősség és szankcióforma jellemző. A jogviszony jogilag értékelt, jogilag szabályozott társadalmi viszony. A jogviszony szerkezete három elemből tevődik össze: a jogviszony alanya, a jogviszony tárgya és a jogviszony tartalma. A jogviszony két pólusát a jogosult és a kötelezett jelenti. Attól függően, hogy a jog a jogviszony melyik pólusával foglalkozik, beszélhetünk abszolút és relatív jogviszonyról. Az abszolút szerkezetű jogviszonyban a jog csak az egyik fél, általában a jogosult jogállását határozza meg, azaz, hogy mik a jogai, kötelezettségei (elsősorban a jogosultságok kerülnek meghatározásra). Abszolút szerkezetű jogviszonyok elsődlegesen a személyiségi jogok és a dologi jog területén fordulnak elő. A relatív szerkezetű jogviszonyban a jog mind a két jogalanyt, a jogosultat és a kötelezettet is megragadja. A jogok és kötelezettségek a megnevezett feleket kölcsönösen illetik meg, illetve terhelik. Ilyenek tipikusan a kötelmi jogi jogviszonyok, pl. az adásvétel.

Az állam – akárcsak a jog – a társadalmi-politikai gondolkodás alapvető eleme, komplex történelmi kategória, amelynek gyökerei az európai kultúrkörben egészen a görög antikvitásig nyúlnak vissza. Az állam fogalmát a „modern” állam kialakulásának időszakában, a 16–17. században határozták meg először, s azóta számtalan, egymástól olykor gyökeresen eltérő módon fogalmazták újra. Ezért eszményi államfogalom keresése helyett, az államiság jellemzői, és az állam funkciója felől érdemes az államtani ismeretekhez közelíteni. Mindenekelőtt azt kell hangsúlyozni, hogy az állam léte **objektív társadalmi szükséglet**, amelyből az is következik, hogy az államnak **társadalmi rendeltetése** van. Ezért az állam egyfelől a munkamegosztás külön ágát képező szervezet, amely sajátos kölcsönhatásban van társadalmi-gazdasági környezetével. Másfelől az állam működése nem azonosítható pusztán a szervezéstechnikai jellegű feladatmegoldással (**kormányzás, adminisztráció**), mert a modern állam tevékenységének a **közjó** szolgálata érdekében tett erőfeszítésekre kell irányulnia. Az állam ugyanakkor önmaga általi és önmagáért való, célját önmagában megtaláló, és különleges jellemzőkkel bíró hatalom (**per se at de facto**), amelynek ahhoz, hogy társadalmi rendeltetését megvalósítsa, a néptől és a társadalomtól **elkülönült szuverenitással** kell rendelkeznie. Erre építve egy adott terület és népesség felett kizárólagos hatalmat (**közhatalmat**) és államhatalmi kényszert gyakorolhat. Az államhatalmi kényszernek több formája lehet, végső soron akár a fizikai erőszakkal való kényszerítés legitim alkalmazását is magában foglalhatja **(fizikai erőszak alkalmazásának monopóliuma).** Fontos kiemelni, hogy az állam, a társadalom **politikai berendezkedésének** is központi intézménye **(intézményesített hatalom)**, amely egy földrajzi terület lakóit politikailag is egységgé szervezi. Az állam hatalma ezzel együtt **jogilag is kifejeződő politikai viszony**, amely elsősorban egy állam alkotmányába foglalt legmagasabb szintű jogi alaptételekben ölt testet. Az állam az alkotmány garanciális szabályai révén deklarálja az állami főhatalom gyakorlásának rendjét, az állami szervezetrendszer működését, továbbá az állam és más hatalmi tényezők hatalma közötti viszonyt. A modern demokratikus államokban az állami főhatalom gyakorlásának jogilag szabályozottnak és korlátozottnak kell lennie. E kívánalmakat az államhatalom alapvető működési elvei: az államhatalom gyakorlásának alkotmányossága és törvényessége fejezik ki. **Alkotmányosságról** tartalmi értelemben akkor van szó, ha az alkotmány szabályai tartalmilag megfelelnek olyan alkotmányos alapelveknek, mint a népfelség vagy népszuverenitás elve, népképviselet elve, hatalommegosztás elve, törvényhozó szerv döntési joga, jogegyenlőség elve, törvények elsődlegessége, emberi jogok érvényesülése. Formai értelemben pedig azt jelenti az alkotmányosság, hogy az alkotmány szabályai a gyakorlatban is érvényesülnek, azt betartják, végrehajtják. Az alkotmánnyal szemben támasztott alapvető igény tehát mindezek alapján, hogy ne csak deklarálja a jogokat, hanem garanciákat is teremtsen azok érvényesülésére. A közgondolkodás az alkotmány és az állam fogalmával évszázadok óta összekapcsolja a népszuverenitás és a demokratikus hatalomgyakorlás igényét, amely lehetővé teszi a társadalom képviselőinek részvételével folyó törvényalkotást (népképviselet), a végrehajtás ellenőrzését és a független bíráskodást, teret engedve a közérdek, a törvényesség érvényesülésének és a közrend biztosításának. A hatalomgyakorlás alkotmányossága okán közelebbről kell szólni a jogállamiság és a hatalommegosztás elvéről is. A jogállamiság követelménye egészen a polgári átalakulás korára nyúlik vissza, és az állami szerepvállalás bővülésével, az életviszonyok és a gazdaság fejlődésével egyre összetettebb kívánalommá, majd normatív elvárássá erősödött. Mára magában foglalja többek között a jogbiztonság, a fair eljárás, az állami büntetőhatalom gyakorlásával összefüggő követelményeket és a hatalommegosztás elvét. A hatalommegosztás elvének lényege, hogy az állam szervei maguk is kötelesek más állami szervek hatáskörét tiszteletben tartani, és tartózkodni attól, hogy saját hatáskörüket túllépve járjanak el, vagy más szervektől hatáskört vonjanak el. Az állam szervei ugyanakkor kötelesek saját hatáskörüket gyakorolni, így válnak képessé egymás kölcsönös ellenőrzése révén az állami szervezetrendszer kiegyensúlyozott állapotának fenntartására, a hatalmi túlsúly kialakulásának megelőzésére, vagy kiküszöbölésére.