**Forgatókönyv: cégjog**

**ppt anyag és a tankönyv 182-192 alapján**

A cégtörvény a gazdasági forgalomban szereplők, továbbá az állam és közvetve a társadalom érdekeit szem előtt tartva szabályozza, hogy hogyan válhat egy cég jogszerűen a gazdaság szereplőjévé (cégbejegyzés), szabályozza a cégek transzparenciáját (pl. beszámolók, cégadatok stb. vezetése, nyilvánossága), biztosítja a cégek jogszerű működését (törvényességi felügyelet). A cél, hogy a gazdaság szereplői (üzletfelek, hitelezők, stb.) a közhiteles információk alapján minél biztonságosabban tevékenykedhessenek, és hogy ez alapján a gazdasági forgalom minél hatékonyabban működhessen.

Ebben a rendszerben a cégbíróság egyrészt cégadatokkal foglalkozik – bejegyez, nyilvántart, módosít, töröl és információt szolgáltat, röviden szólva vezeti a cégnyilvántartást. A cégnyilvántartás elsődlegesen a cégjegyzékből, valamint a benne szereplő adat igazolására szolgáló mellékletekből és egyéb olyan okiratokból áll, amit a törvény előír.

Mi az, ami alapvető ezek vonatkozásában az érintettek – elsősorban a gazdaság szereplői, de akár az olyan állami szervek, mint az adóhatóság – számára?

Az, hogy a **cégadatok nyilvánosak és közhitelesek**. Adatszolgáltatásra a cégek először az alapításkor kötelesek, majd a működésük során folyamatosan – hiszen a gazdasági tevékenységük folytatásának köszönhetően ezek az adatok folyamatosan változnak. Ezekhez az adatokhoz hozzájuthatnak az érdeklődők a) a cégbíróságokon betekintéssel, b) a céginformációs szolgálaton (<https://ceginformaciosszolgalat.kormany.hu/>) vagy akár az európai igazságügyi portálom (<https://e-justice.europa.eu/content_find_a_company-489-hu.do>), illetve c) a Cégközlönyön keresztül.

Annak, aki ezeket az adatokat megszerzi – mert pl. üzletet akar kötni vagy kölcsön nyújtana és így tovább –, alapvető érdeke, hogy ezek az adatok a valóságnak megfelelőek legyenek. Ezért van jelentősége a közhitelességnek, hisz cégnyilvántartás a benne feltüntetett adatokat, a bejegyzett jogok és tények fennállását, illetve azok változásait hitelesen tanúsítja. Ez azt jelenti, hogy ellenkező bizonyításig vélelmezni kell annak a jóhiszeműségét, aki a cégnyilvántartásból származó adat alapján, pl. vétel útján valamilyen jogot szerez (pl. üzletrészt vagy részvénypakettet vásárol).

Látható tehát, hogy az adatok közhitelessége milyen fontos a gazdaság szempontjából. Mit tud tenni a Cégbíróság azért, hogy ez a közhitelesség minél hatékonyabban megvalósuljon?

A cégek felé ezt az adatszolgáltatási kötelezettséget a törvény írja elő, ami a törvényes működésük egyik részét jelenti. A cégbíróság ezzel kapcsolatos feladata, hogy a cégnyilvántartás közhitelességének biztosítása érdekében a cégbíróság intézkedéseivel a cég törvényes működését kikényszerítse. Ezt az ún. törvényességi felügyeleti eljárás lefolytatásával valósítja meg.

A cél kettős és összefügg: a cégek működése valósuljon meg a jogszabályok, illetve a saját szabályzataik (pl. a társasági szerződés előírásai) szerint. Csak az ezek alapján közölt adatok szolgálják a közhitelességet.

Mi módon kerülhet tehát sor a törvényességi felügyeleti eljárásra?

A Cégbíróság egyrészt eljárhat hivatalból, mert tudomást szerez a jogellenes működésről. Pl. a társaság nem tesz eleget egy hiánypótlási felhívásnak, nem nyújtja be az éves beszámolóját, vagy egy tag nem teljesíti az előírt vagyonszolgáltatási kötelezettségét stb. De indulhat a törvényességi felügyeleti eljárás kérelemre is, ha pl. a társaságion belül a kisebbség csak így tud jogainak érvényt szerezni, vagy valamely tag a legfőbb szerv ülésével vagy határozatával kapcsolatban fordul a cégbírósághoz.

Miután láttuk, hogy milyen fontos a cég törvényes működésnek a kikényszerítése, nézzük meg, hogy milyen eszközök állnak ehhez a cégbíróság rendelkezésére:

• a cégbíróság bírságolhat (100 000 Ft-tól 10 millió Ft-ig),

• megsemmisítheti a cég által hozott jogszabálysértő vagy a cég létesítő okiratába ütköző határozatot, és új határozat hozatalát írhatja elő,

• összehívhatja a cég legfőbb szervét, ha így elérhető a törvényes működés helyreállítása,

• ha a cég működése törvényességének helyreállítása más módon nem biztosítható, legfeljebb kilencven napra felügyelőbiztost rendel ki.

Végül meg kell említeni, hogy a cégbíróság törvényességi felügyeletei eljárása, nem vizsgálja - és nem is hoz e tárgyban határozatot – hogy a cég működése gazdasági, eredményességi szempontból megfelelő, valamint, hogy a cég a gazdasági és egyéb kívülállók felé fennálló kötelezettségeinek (pl. szerződéses vagy kártérítési kötelezettségek) eleget tesz-e. Ha valamelyik érintett félnek igénye merül fel ilyen vonatkozásban, annak polgári jogi úton tud csak érvényt szerezni.