Noha az európai népek közötti integráció igénye, az ún. „**európai egység”** gondolata több évszázados múltra tekint vissza, az Európai Unió mai közjogi rendszerének közvetlen előzményei a második világháborút követő gazdasági újjáépítés évtizedeiben kezdtek formálódni.

Az európai államok közötti integráció a gazdasági kapcsolatok mentén kezdhetett kibontakozni. Ennek elsődleges oka az volt, hogy a **második világháború gazdasági következményei** Európa államait az anyagi pusztulás, és a tartós gazdasági bénultság állapotába sodorták. Általános volt a termelés visszaesése, a pénzügyi instabilitás, amelyek kezelése drasztikus kormányzati lépéseket (árszubvenciók, árellenőrzések, pénzcsere, mesterséges ár-és bérviszonyok) tett szükségessé Európa-szerte. Az ebből való kitörés csak úgy volt lehetséges, ha az államok a gazdasági és kereskedelmi együttműködés útjára lépve kezdték újraépíteni nemzetközi kapcsolataikat.

E folyamatnak gyors lendületet adott az, hogy az USA érdekeltté vált az **európai gazdaság helyreállításában**, és a Marshall-segély (1947) révén tizenhat (nagyobbrészt nyugati szövetséges) államot részesített pénzügyi támogatásban. A Szovjetunió a hidegháborús világpolitikai helyzetben ugyanakkor megtiltotta, hogy az érdekeltségébe, és megszállása alá tartozó államok a segélyt elfogadják, ezért az integrációs építkezések is a **nyugat-európai országok vezérletével** formálódtak.

Egyidejű lendületet adott az európai gazdasági integráció intézményesülésének az is, hogy 1947-től, az Általános Vámtarifa és Kereskedelmi Egyezmény (**GATT**) elfogadásával, általános igény mutatkozott a világkereskedelem liberalizálására. Ez a gyakorlatban azt jelentette, hogy az államok nemzetközi szerződésekben kötelezettséget vállaltak arra, hogy **nemzeti vám- és kereskedelmi jogi szabályozásuk korlátait** évtizedek alatt, fokozatosan lebontják, és ezáltal teszik lehetővé belső piacaik megnyitását, szabadkereskedelmi övezetek létrehozását, és távlatilag egy világpiac alappilléreinek kiépülését.

Az európai régióban a **gazdasági nyitásnak** azonban egy fontos politikai előfeltétele volt Németország és Franciaország kibékítése, amelyre Jean Monnet és Robert Schuman (**az európai integráció alapító atyái**) javaslatai alapján a szén- és acéltermelés közös megszervezésével nyílt lehetőség.

A Schuman-terv lett végül az eszmei alapja az európai gazdasági integráció első szupranacionális közösségének az Európai Szén-és Acélközösségnek (ESZAK), amely hat nyugat-európai állam (Nyugat-Németország, Franciaország, Olaszország és a BENELUX államok) részvételével megkötött Párizsi Szerződés (1951) révén intézményesült.

Az **európai integráció jogi és intézményi keretei** ezt követően egy sor nemzetközi szerződés elfogadása révén fejlődtek, amelyek összesége adja– a mindenkor hatályos rendelkezések konszolidációja útján – az Unió elsődleges jogi kereteit napjainkban is. E nemzetközi egyezményeket alapvetően két szempont szerint érdemes csoportosítani. Egyfelől céljuk szerint: amely alapján elmondható, hogy az egymást követő szerződések célja kezdetben arra irányult, hogy az alapító államok továbblépjenek a **gazdasági integráció** (vámunió, közös piac, egységes belső piac, gazdasági és monetáris unió) **különböző szintjeire** (**az integráció mélyítése**), valamint új tagállamok csatlakozásával új piacokat vonjanak be (**az integráció bővítése**), újabban pedig a társadalompolitikai és szociális szempontokat is mérlegelő **kormányzás** irányába halad.

Egy további csoportosítási szempont lehet az **alapító**, illetve a **reformszerződések** megkülönböztetése. Eszerint alapító szerződésnek azok a nemzetközi egyezmények tekinthetők, amelyek az elfogadásuk idején szükséges reformokon túl, **új(abb) felépítményt** (nemzetközi szervezetet, közösséget) is létrehoztak. Így: a Párizsi Szerződés, az Európai Szén-és Acélközösséget, a Római Szerződések az Európai Gazdasági Közösséget, illetve az Európai Atomenergia Közösséget, valamint a Maastrichti Szerződés az Európai Uniót.

A reformszerződések pedig azok, amelyek a fennálló szerződéses rend működését kívánták megújítani, vagy **újabb szakpolitikai** területekre kiterjeszteni. Ezek közé sorolható az Egységes Európai Okmány, az Amszterdami Szerződés, a Nizzai Szerződés, végül a legutolsó átfogó reformot végrehajtó Lisszaboni Szerződés.

Ennek megfelelően az integráció **intézményi kereteinek** fejlődését négy nagy **korszakra** oszthatjuk: 1. Az intézményrendszer kiépítése és megszilárdulása (1951-1991) 2. Az Európai Unió létrejötte és az intézményi reformfolyamat (1992-2000). 3. Az intézményi reformfolyamat lezárása (2001-2007) 4. Poszt-Lisszaboni jogi keretek és válságkezelés (2009-napjainkig)