**Forgatókönyv: szellemi alkotások joga**

**ppt anyag és a tankönyv 339-353 alapján**

Mi is az a szellemi alkotás?

Olyan alkotások, amelyek egyrészt a törvény erejénél fogva jogi védelmet élveznek, másrészt azok az alkotások és műszaki megoldások, amelyek megfelelnek azon iparjogvédelmi előírásoknak, ami alapján oltalomban részesülhetnek avagy védett ismeretnek számítanak.

A jogi védelem célja az alkotó ember – mindegy, hogy milyen területen tevékenykedik – személyéhez kapcsolódó vagyoni érdekeinek védelme, azért, hogy szabadon kibontakoztathassa a kreativitását, ami végeredményben mindenki javát szolgálja, akár a műszaki/gazdasági haladás, akár tudományt vagy az emberiség egyéb szellemi igényeinek a kielégítését.

Ezzel a területtel egyrészt a szerzői jog foglalkozik, amely az irodalom, a tudomány és a művészet körébe tartozó alkotások létrehozásának és felhasználásának a jogi szabályozását adja.

Másrészt az iparjogvédelem területe sorolható ide, aminek a keretében a műszaki-gazdasági alkotások részesülhetnek védelemben.

Mind a kettő esetben a tulajdonjoghoz hasonló abszolút szerkezetű jogviszonyról van szó, azaz csak az egyik fél, a jogosult (szerző, feltaláló stb.) van nevesítve és mindenki más vele szemben kötelezett (jelen esetben negatív kötelezettséggel bír: tartózkodnia kell a jogosult jogainak megsértésétől). A szerzői jog és az iparjogi védelmi jogszabályok a szellemi alkotások létrehozóinak úgy nyújt védelmet, hogy kizárólagos vagyoni és személyhez fűződő jogokat biztosít számukra.

A szerzői jog területén ez a védelem már magával az alkotás létrejöttével megilleti a szerzőt, ha megfelel 3 kritériumnak: a szerzői mű tartalmazzon emberileg felfogható, értehető gondolatot (minimálkövetelmény). legyen egyéni és eredeti, végül pedig általában legyen rögzített (egyes műfajoknál lehetnek kivételek).

Az iparjogvédelem területe jogilag heterogénebb, azaz több jogterület is érintve van. Az iparjogvédelem körébe soroljuk a találmányokat, az ipari és a formatervezési mintákat, az árújelzőket és a növényfajtákat. Jogilag nem ide sorolandó, de tartalmilag ide tartozik a védett ismeret, azaz a know-how is.

Az jogi védelem azonos a két terület vonatkozásában, hogy az alkotás létrehozóját személyi jogok és vagyoni jogok tekintetében is megilleti a védelem. Míg az alapvető különbség, hogy az iparjogvédelem területén nyilvántartásba vétellel ún. lajstromozással lehet jogi védelmet (oltalomnak nevezzük) szerezni.

Nézzük meg a szerzői jogvédelem egy példáján keresztül, mit is takarnak (általánosságban, főszabályként) a személyhez kapcsolódó jogok, illetve a vagyoni jogok, és hogy milyen korlátok érvényesülnek ezek vonatkozásában.

A szerzői jogvédelem 3 fő területe: 1) a szűk értelemben vett szerzői jogok, 2) a szomszédos jogok (amely a szerzői jogi mű létrehozásával, forgalmazásával és közvetítésével kapcsolatos tevékenységet folytatók védelmét jelenti, pl. az előadó művészekét), illetve 3) a sui generis adatbázist létrehozók védelme (olyan adatbázis, amelynek összeállítása egyéni, eredeti jellegű szerkesztői tevékenységet, esetlegesen anyagi ráfordítást igényel).

A szerzőt tehát személyéhez fűződő jogok illetik meg, ami 4 területen jelentkezik: a szerző rendelkezhet arról, hogy nyilvánosságra hozza-e a művét, azt visszavonja-e, megilleti őt a neve feltüntetésének joga, valamint a mű egységének védelme (integritás: azaz ne húzzanak ki belőle, ne írjanak hozzá vagy változtassák meg).

Az őt megillető vagyoni jog pedig a mű egészének vagy egy azonosítható részének a bármilyen felhasználásárának a kizárólagos joga. Erről jogról kizárólag ő rendelkezhet, azaz pl. egy felhasználási szerződéssel díjazás ellenében másnak átengedheti ezt a jogát. A felhasználás lehet pl. a többszörözés, előadás, megfilmesítés stb.)

Ennek a jognak kettő korlátja van: az egyik a védelmi idő. A szerzőt ezek a jogok az életében és a halálától számított 70 éven át illetik meg (a névfeltüntetés jogát a jogutódok is gyakorolhatják később is).

A másik korlát a szabad felhasználás. Ebben az esetben elismert célra, nem közvetlen haszonszerzés céljából és csak korlátozásokkal lehet a művet felhasználni úgy, hogy ehhez nincs szükség a szerző engedélyére és nem jár neki díjazás. Ilyenkor a köz érdeke erősebb, mint a szerző vagyoni érdeke. A törvény azonban szigorúan és szűkkörűen taxatív felsorolással szabályozza, hogy mikor lehetséges a szabad felhasználás (pl. idézés, magáncélú másolat, iskolai célú felhasználás)

A szerző jogát (tipikusan a vagyoni jogát), ha megsértik, akkor a jog nemcsak polgári jogi, hanem szabálysértési és/vagy büntető jogi szankciókat is biztosít a szerzőnek jogai védelmében.