**Forgatókönyv: versenyjog**

**ppt anyag és a tankönyv 316-322 alapján**

A piacgazdaságban alapvető a verseny. A verseny ösztönzi a szereplőket újfajta, jobb, stb. termékek gyártására a piaci igények kiszolgálására. Tehát, ami a versenyt gátolja, az hátrányos a társadalom számára. Ezért a jog segítségével szükséges a verseny tisztaságát biztosítani.

Milyen két fő területen történhet ez?

Az egyik a gazdasági szereplők egymással szemben tanúsított piaci magatartása, a másik pedig a gazdasági szereplők közötti verseny csökkenésének az esete. Magyarországon a piaci verseny és a verseny tisztaságának a védelme, illetve az ezt biztosító szervezet szabályozása egy jogszabályban valósul meg: a Tisztességtelen piaci magatartás és a versenykorlátozás tilalmáról szóló törvény először is foglalkozik a piaci szereplők olyan cselekményeivel, amelyek sértik a fair versenyt a piacon (tisztességtelen verseny elleni jog), illetve korlátozzák a versenyt a piacokon (versenykorlátozások joga). Ezen anyagi jogi szabályozások kívül ez a törvény szabályozza annak a szervnek a jogállását és eljárásait (alaki jog), amely felügyeli a verseny tisztaságát és annak az esetleges korlátozását, és ennek érdekében megfelelő intézkedésekre jogosult (Gazdasági Versenyhivatal jogállása, az eljárások speciális szabályai).

A tisztességtelen verseny és az üzleti döntések tisztességtelen befolyásolásának a tilalma mellett igen fontos, hogy a verseny korlátozását elkerüljük. Ezzel az ún. „antitrust” jog foglalkozik.

A verseny korlátozása 2 fő területen juthat érvényre, amelyet tiltani szükséges: 1) a gazdasági versenyt korlátozó megállapodások (kartell megállapodások, 2) a gazdasági erőfölénnyel való visszaélés. Továbbá szükség van arra, hogy 3) a vállalkozások összefonódása ellenőrzés alatt álljon, hiszen így lehet az előző két versenyt torzító/kizáró magatartás hatékonyan megelőzni.

Miért fontos a kartell megállapodások tiltása?

A kartell olyan vállalkozások közötti megállapodás és összehangolt magatartás, melynek célja a gazdasági verseny megakadályozása, korlátozása vagy torzítása. Ezzel rosszul járnak a piaci szereplők (pl. a fogyasztók vagy a termelők, de akár az állam is mint megrendelő) és a többi versenytárs is. A kartellnek több formája is létezik, pl. árkartell (amikor a megállapodás az árak meghatározására irányul) területi kartell (a piac földrajzi felosztása) vagy kondíciós kartell (amikor valamilyen szerződéses feltételekre vonatkozóan történik olyan megállapodás, ami a versenyt korlátozza).

Meg kell jegyezni azonban, hogy nem minden kartell megállapodás jogsértő: lehetséges az, hogy egymástól nem független (azonos tulajdonosok) vállalkozások kössenek pl. egymással mást kizáró szállítási szerződést stb. Azt is engedi a törvény, hogy amikor a megállapodó felek együttes piaci részesedése nem éri el a 10 százalékot (bagatell ügyletek), egymással megállapodjanak, hiszen ez a mérték még nem tudja az adott piacon a versenyt érdemben befolyásolni. És ezenkívül lehetőség van az érintettek számára, hogy speciális esetben/helyzetben mentességet kérjenek (pl. ha egy új fejlődő ágazat megerősödését szolgálja egy ilyen megállapodás, csoportmentességet adhat a kormány).

Azt mindenesetre fontos megjegyeznünk, hogy a Versenyhivatal a jogsértő kartellmegállapodásokat szankcionálja, és hogy az ilyen megállapodások a törvény erejénél fogva semmisek.

A Gazdasági Versenyhivatal ellenőrzi az összefonódásokat, amelyhez az engedélye szükséges. A cél az, hogy a tőkekoncentráció ellenére megmaradjon a verseny. Hiszen ennek következtében könnyen létrejöhetnek a monopóliumok és az oligopóliumok, ami nem csak a versenyt korlátozza, hanem lehetőséget kínál a gazdasági erőfölénnyel való visszaélésre. Természetesen, ha egy piaci szereplő a saját erejéből, innovatív tevékenységének, eredményes gazdálkodásának köszönhetően erőfölénybe kerül a piacon, az nem sért jogot, csak ha ezzel az erőfölénnyel visszaél (pl. megtagadja az új szerplővel a szerződéskötést, különböző árakat határoz meg stb.).

A fúziós jog keretében a Gazdasági Versenyhivatal engedélye akkor szükséges az összefonódáshoz, ha a résztvevő vállalkozások (vállalkozáscsoportok) súlya bizonyos értéket meghalad. Ezt az üzleti forgalom alapján határozza meg a törvény: ha az érintettek előző üzleti évben elért nettó árbevétele együttesen a tizenöt milliárd forintot meghaladja, és az érintett vállalkozáscsoportok között van legalább 2 olyan vállalkozás/vállalkozáscsoport, melynek az előző évi nettó árbevétele több mint 500 millió forint.

Az előbbeak alapján remélhetőleg sikerült bemutatni, hogy miért is annyira fontos „antitrust” jog a gazdasági verseny számára.