A központi költségvetés előkészítése

A költségvetési év megegyezik a naptári évvel. A központi éves költségvetés előkészítése érdekében az Áht.-ben foglaltak szerint az államháztartásért felelős miniszter – jelenleg a pénzügyminiszter – kidolgozza és az általa vezetett minisztérium honlapján közzéteszi a központi költségvetési tervezés részletes ütemtervét, kereteit, tartalmi követelményeit. Ezt követően a fejezetet irányító szerv a tájékoztatóban meghatározottak alapján – a fejezetre nézve megállapított tervezett kiadási főösszeg megtartásával – megtervezi és egyezteti a pénzügyminiszterrel az általa irányított fejezetbe sorolt költségvetési szerv, központi kezelésű előirányzat és fejezeti kezelésű előirányzat, valamint az elkülönített állami pénzalap és a társadalombiztosítás pénzügyi alapjai tervezett bevételeit és kiadásait. A központi költségvetésről szóló törvény elkészítéséhez a kormányzati szektorba sorolt egyéb szervezet, valamint a besorolás szempontjából statisztikai módszertani vizsgálat alá vett jogi személy adatszolgáltatást teljesít a pénzügyminiszternek, aki az egyeztetés és az adatszolgáltatás alapján a tervszámoknak megfelelően készíti elő a központi költségvetésről szóló törvény tervezetét.

A pénzügyminiszter a központi költségvetésről szóló törvény (továbbiakban: költségvetési törvény) tervezetének Kormány által történő elfogadását követően a tervezetről véleményalkotás céljából haladéktalanul tájékoztatja az MNB-t. A Kormány a költségvetésről szóló törvény tervezetét egyezteti a Költségvetési Tanáccsal is, majd ezt követően az Áht-ben foglalt időpontig indokolással együtt benyújtja – megtárgyalásra és elfogadásra – az Országgyűlésnek, ezt követően a központi költségvetésről szóló törvényjavaslat szerkezetéhez igazodó részletező táblázatokat és ezek szöveges indokolásai is benyújtásra kerülnek.

A költségvetési törvényjavaslat a költségvetési bevételeket és költségvetési kiadásokat fejezetekbe tagolva állapítja meg, az elkülönített állami pénzalapok és a társadalombiztosítás pénzügyi alapjai pedig alaponként külön címen vagy külön fejezetben jelennek meg. A költségvetési törvény a helyi önkormányzatok általános működésének és ágazati feladatai támogatásait, valamint a részükre juttatandó költségvetési támogatásokat is önálló fejezetként tartalmazza.

A központi költségvetésről szóló törvényjavaslatban összegszerűen kerül meghatározásra az államháztartás adósságának a költségvetési év utolsó napjára tervezett értékét is. A tervezés lezárásaképpen az Országgyűlés legkésőbb december 31-ig elfogadja a következő évre vonatkozó költségvetési törvénytervezetet. Következésképpen nem jogellenes, ha az Országgyűlés a tavaszi ülésszakban fogadja el a következő évre vonatkozó költségvetési törvényt. Az más kérdés, jó-e, ha az év végéig akár többször is módosítani kell az elfogadott - következő évre vonatkozó költségvetési törvényt, amelyre már számos esetben sor került.

Az Alaptörvény értelmében az Országgyűlés nem fogadhat el olyan központi költségvetésről szóló törvényt, amelynek eredményeképpen az államadósság meghaladná a teljes hazai össztermék felét. Ettől csak különleges jogrend idején, az azt kiváltó körülmények okozta következmények enyhítéséhez szükséges mértékben, vagy a nemzetgazdaság tartós és jelentős visszaesése esetén, a nemzetgazdasági egyensúly helyreállításához szükséges mértékben lehet eltérni.Az elfogadott költségvetési törvényt a házelnök aláírásával ellátva megküldi a köztársasági elnöknek aláírás végett, majd kihirdetésre kerül. Az Alaptörvény szerint a költségvetési törvény elfogadásával az Országgyűlés felhatalmazza a Kormányt az abban meghatározott bevételek beszedésére és kiadások teljesítésére.

A központi költségvetési törvény elfogadását követően kerülhet sor a központi költségvetés további bontására és az egyedi költségvetések elfogadására mind központi, mind helyi szinten, majd a végrehajtás szakasza következik. A gazdálkodás során biztosítani kell a bevételeknek és a kiadásoknak a tervezés során meghatározott célhoz kötött felhasználását, majd a munka a harmadik évben zárul a zárszámadással, amely során biztosítani kell, hogy valamennyi bevétel és kiadás teljes összegében, a költségvetési évek között összehasonlítható módon kerüljön számbavételre. Ha a költségvetési törvényt az Országgyűlés a naptári év kezdetéig nem fogadta el – amire még nem volt példa -, a Kormány jogosult a jogszabályok szerinti bevételeket beszedni és az előző naptári évre a költségvetési törvényben meghatározott kiadási előirányzatok keretei között a kiadásokat időarányosan teljesíteni. Az Alaptörvény felhatalmazása alapján a köztársasági elnök a választások egyidejű kitűzésével feloszlathatja az Országgyűlést, ha az az adott évre vonatkozó központi költségvetést az március 31-ig nem fogadja el.

9.2.3.A költségvetési törvény alkotmánybírósági felülvizsgálata

Az Alkotmánybíróság az Alaptörvény védelmének legfőbb szerve, a jogosítványai pedig törvényileg meghatározottak. Az Alaptörvény 37. cikke szerint:

Mindaddig, amíg az államadósság a teljes hazai össztermék felét meghaladja, az Alkotmánybíróság a központi költségvetésről, a központi költségvetés végrehajtásáról, a központi adónemekről, az illetékekről és járulékokról, a vámokról, valamint a helyi adók központi feltételeiről szóló törvényeknek az Alaptörvénnyel való összhangját kizárólag

 az élethez és az emberi méltósághoz való joggal, a személyes adatok védelméhez való joggal,

 a gondolat, a lelkiismeret és a vallás szabadságához való joggal vagy

 a magyar állampolgársághoz kapcsolódó jogokkal összefüggésben vizsgálhatja felül, és ezek

sérelme miatt semmisítheti meg.

„Az Alkotmánybíróság az e tárgykörbe tartozó törvényeket is korlátozás nélkül jogosult megsemmisíteni, ha a törvény megalkotására és kihirdetésére vonatkozó, az Alaptörvényben foglalt eljárási követelmények nem teljesültek.” (Alaptörvény 37. cikk.)