A vállalkozások elsősorban adók, illetékek és támogatásokon keresztül kapcsolódnak az államháztartáshoz, illetve a központi és helyi költségvetéshez. Az állami bevételek meghatározásának és ezen belül az adóknak évezredek, évszázadok óta kiemelkedő jelentőségük volt. A történelem során az állami feladatok ellátása érdekében ugyanis mindig szükség volt az állami bevételre.

Hol jelennek meg ezek a bevételek? Egyáltalán mi célból gyűjt az állam bevételeket?

E fejezetben alapvetően ezekre a kérdésekre kap majd választ. A tananyag eligazítást ad majd Önnek a közfeladatok ellátásának megszervezésével összefüggő pénzügyi szabályozásról. Felismeri majd, hogy az állam gazdálkodása törvény által meghatározott rendben, a pénzügyi alkotmányosság elveinek megfelelően kell, hogy történjen. Lehetősége lesz közelebbről megismerni a szervezeti, tervezési, gazdálkodási, ellenőrzési, finanszírozási, adatszolgáltatási és beszámolási szabályok összesége által teremtett soktényezős rendszernek: vagyis az **államháztartásnak** a felépítését, rendszerét.

Megtudhatja: Milyen garanciális elvárások vonatkoznak az állami bevételek és kiadások megtervezésre? Ki adhat felhatalmazást a bevételek beszedésére és az eltervezett kiadások elköltésére? Megismeri majd a központi költségvetésről szóló törvény szerkezetével és tartalmával kapcsolatos legfőbb elvárásokat is.

Mindezekre a kérdésekre alapvetően az államháztartásról szóló 2011. évi CXCV. törvény , röviden Áht,. ad választ. Ez az a jogszabály, amely meghatározza melyek azok a keretek, amelyben az állami gazdálkodása történhet. A törvény szerint államháztartásnak két alrendszere különböztethető meg, a központi és a helyi/ önkormányzati alrendszer. Az államháztartás rendszerében kiemelt helyet foglal el a központi költségvetés szabályozása. Az Áht. határozza meg, hogy a költségvetési bevételek és kiadások azok közgazdasági jellege szerint működési és felhalmozási bevételekre és kiadásokra, ezen belül kiemelt előirányzatokra oszthatók.

A központi költségvetés tárgyévi szabályozását minden évben az adott évre elfogadott költségvetési törvény szabályozza. Ez rendelkezik a főbb bevételi forrásokról, mint például. (

 adók,  illetékek,  kezesség-visszatérülés,  Ár- és belvízvédelmi befizetés,  bírságbevételek,

 termékdíjak,  megtett úttal arányos útdíj,  hulladéklerakási járulékból származó bevétel,  időalapú útdíj (HD),  uniós programok bevételei,  kormány hitelek visszatérülése,  Nemzeti Földalappal kapcsolatos bevételek,  Állami vagyonnal kapcsolatos bevételek.

Ugyanígy, a költségvetési törvényben kerülnek meghatározásra a főbb költségvetési kiadások pl.:

 alapok támogatása,  felszámolásokkal kapcsolatos kiadások, szanálással kapcsolatos kiadások, fuvarozók kamattámogatása,  magán- és egyéb jogi személyek kártérítése,  Szja közcélú felhasználása (1%),  gazdálkodó szervezetek által befizetett termékdíj-visszaigénylés,  nemzetközi elszámolások kiadásai,  hozzájárulás EU költségvetéséhez,  beruházási tartalék,  Nemzeti Földalappal kapcsolatos kiadások,  Állami vagyonnal kapcsolatos kiadások,  Garancia és hozzájárulás a társadalombiztosítási ellátáshoz,  1947-es párizsi békeszerződésből eredő kárpótlás.

Volt már dolga valaha az adott évi költségvetést szabályozó törvénnyel? Nem túl olvasmányos! Leginkább táblázatba sorolt számsorok összesége… E törvénynek ugyanis szintén az Áht. elvárásai alapján meghatározott rendben kell feltüntetnie a bevételeket, és kiadásokat. Az Áht előírása alapján kell a költségvetést fejezetekre, a fejezeteket címekre, alcímekre, jogcímcsoportokra, jogcímekre osztani. A központi költségvetésről szóló törvényben szereplő fejezetek fejezetrendet, a címek címrendet képeznek. A központi költségvetésről szóló törvényben az elkülönített állami pénzalapok és a társadalombiztosítás pénzügyi alapjai alaponként külön fejezetben jelennek meg, mint ahogy a helyi önkormányzatok általános működésének és ágazati feladatai támogatásai, valamint a részükre juttatandó költségvetési támogatások is. A költségvetési szervek pedig a fejezeteken belül címet alkotnak. A felépítés rendjére vonatkozó szabályokat Önnek is meg kell ismernie, hogy a jövőben képes legyen a költségvetési törvényt forgatni, és felmérni az abban foglalt lehetőségeket, méginkább a vállalkozását is érintő üzleti környezettel kapcsolatos pozitív, de akár negatív várakozásokat.

A tananyagból megismerheti majd, hogyan kerül előkészítésre a költségvetés, melyek a tervezés főbb lépései, mely szerv a felelős az előkészítés lebonyolításáért. A tananyag a központi alrendszer mellett az önkormányzati alrendszert is bemutatja.

Megismerkedhet továbbá a költségvetés tervezésével és végrehajtásával kapcsolatos uniós kapcsolódási pontokkal is.

Tanul majd a stabilitási törvényről, továbbá azokról a szervekről és eljárásokról is, amelyek a költségvetést a pénzügyi alkotmányosság oldaláról ellenőrzik. E körben különösen a költségvetési törvény alkotmánybírósági felülvizsgálatáról valamint a Költségvetési Tanács államadósság mértékére vonatkozó ellenőrző szerepéről.